Ο **Φρέντερικ Μάριοτ** (αγγλικά: Frederick Marriott‎, 16 Ιουλίου 1805 – 16 Δεκεμβρίου 1884, Σαν Φρανσίσκο) ήταν Αμερικανός εκδότης αγγλικής καταγωγής και ένας εκ των πρώτων υποστηρικτών της αεροπορίας, όντας δημιουργός του *Avitor Hermes Jr.*, του πρώτου μη επανδρωμένου αεροσκάφους που πέταξε με τη χρήση της δικής του ισχύος στις Ηνωμένες Πολιτείες Αμερικής. Ο εκδότης της εφημερίδας *Northern Indianian* αναφέρθηκε σχετικά με αυτόν στις 19 Μαρτίου 1874, περιγράφοντάς τον ως έναν «Άγγλο τζέντλμαν, με εκκεντρικές συνήθειες, εξαιρετική ευφυΐα και επιχειρηματικότητα, καθώς και ολοκληρωμένη προσωπικότητα». Στον Μάριοτ πιστώνεται η εφεύρεση της λέξης «αεροπλάνο» ("aeroplane"), ενώ σκόπευε να κατασκευάσει ένα σύστημα αερομεταφορών που θα μετέφερε επιβάτες από τη Νέα Υόρκη στην Καλιφόρνια χωρίς τους κινδύνους που είχε η παραδοσιακή μορφή ταξιδιού τον 19ο αιώνα. Η εταιρεία που ίδρυσε (με τον Άντριου Σμιθ Χάλιντι) το 1866 είχε το όνομα Aerial Steam Navigation Company (Εταιρεία Εναέριας Ατμοπλοΐας).

Εκδότης
-------

* 1856 *San Francisco News Letter and California Advertiser*
* *London Illustrated News*
* *Pacific Coast Mining Journal*
* 1867–1876 *California China Mail and Flying Dragon*
* 1854–1855 *California Mail Bag*
* *California News Notes*
* *Motoring Magazine and Motor Life*

Ο Μάριοτ ήταν ο εκδότης της εφημερίδας *San Francisco News Letter and California Advertiser*, το οποίο ήταν το «Επίσημο Όργανο» της εταιρείας που είχε ιδρύσει. Ένας από τους κύριους αρθρογράφους της εφημερίδας ήταν ο ταγματάρχης Άμπροουζ Μπιρς.

Επίσης ο Μάριοτ αναφέρεται ως ένας εκ των ιδρυτών της εφημερίδας *London Illustrated News*.

Η εφημερίδα *California China Mail and Flying Dragon* εκδιδόταν στην κινεζική γλώσσα και ήταν μια από τις πρώτες πηγές διαφήμισης που ενθάρρυνε τους Κινέζους μετανάστες να εργαστούν στον Δυτικό Σιδηρόδρομο.

Η εφημερίδα *California News Notes* ήταν εικονογραφημένη και διέθετε πολλές ξυλογραφίες, οι οποίες παρουσίαζαν τις συνδέσεις διάφορων σιδηροδρομικών γραμμών, και οι οποίες παραμένουν περιζήτητες για τους συλλέκτες.

Πρώτη πτήση
-----------

Το 1841 στο Λονδίνο, ο Μάριοτ ήταν ένα από τα τρία μέλη του συμβουλίου της εταιρείας Aerial Transit Company (Εταιρεία Αερομεταφορών) μαζί με τους Τζον Στρινγκφέλοου και Ουίλλιαμ Σάμιουελ Χένσον. Ο Μάριοτ ήταν υπεύθυνος για τις εικονογραφήσεις και τις διαφημιστικές εκστρατείες για το αερόπλοιο που σχεδίαζαν να κατασκευάσουν, το "Ariel". Το αεροπλάνο τράβηξε την προσοχή και τη φαντασία του κοινού και η εταιρεία κατασκεύασε ένα μικρό ανεμόπτερο, αλλά μετά από αποτυχία στην κατασκευή ενός μεγαλύτερου αεροσκάφους, κυρίως λόγω έλλειψης κεφαλαίων, η εταιρεία έκλεισε. Ο Χένσον παντρεύτηκε και μετακόμισε στις Ηνωμένες Πολιτείες, ενώ ο Στρινγκφέλοου συνέχισε τα πειράματά του. Ο Μάριοτ μετακόμισε στην Καλιφόρνια το 1849.

Αντίγραφο του *Hermes Avitor Jr.* στο Μουσείο Αεροπορίας Χίλερ.
Το *Hermes Avitor Jr.* κατασκευάστηκε στο υπόγειο ενός εκδοτικού οίκου σε μεγάλο βαθμό υπό το φως των κεριών και πέταξε από το ιπποδρόμιο του Shellmound Park. Σύμφωνα με δημοσιογράφο του *Scientific American* (31 Ιουλίου 1869) το αεροσκάφος χρειάστηκε 6 λεπτά για να γεμίσει με υδρογόνο και πετούσε με ταχύτητα περίπου 8 χιλιομέτρων την ώρα. Σε μια από τις επόμενες πτήσεις όμως, το αεροσκάφος κάηκε ολοσχερώς και χάθηκε. Ένα αντίγραφο του σκάφους εκτίθεται στο Μουσείο Αεροπορίας Χίλερ. Επρόκειτο για μη επανδρωμένο αεροσκάφος.

Η χρηματιστηριακή κρίση του 1869 εμπόδισε τις προσπάθειες του Μάριοτ να πραγματοποιήσει πτήση με βαρύτερο από τον αέρα σκάφος, αν και συνέχισε να εργάζεται σε ένα μοντέλο βαρύτερου από τον αέρα τριπλάνου μέχρι τον θάνατό του. Ο Τζον Τζόζεφ Μοντγκόμερι εμπνεύστηκε από τα πειράματα αυτά. Δύο χρόνια πριν τον θάνατο του Μάριοτ, το 1882, η εταιρεία Aerial Steam Navigation Company πωλήθηκε, και ο αρχιτέκτονας Αουγκούστους Λέιβερ έγινε ο νέος διευθύνων σύμβουλος της εταιρείας.

Ο Φρέντερικ Μάριοτ απεβίωσε στο Σαν Φρανσίσκο στις 16 Δεκεμβρίου 1884.

Πηγές
-----

* John H. Lienhard (1989). «San Francisco Dirigible». *The Engines of Our Ingenuity*. Επεισόδιο 322. NPR. KUHF-FM Houston.
* Holding Record from the University of California, Berkeley for a copy of the *California China Mail and Flying Dragon*
* Drury, William, *Norton I, Emperor of the United States* (Dodd, Mead, & Company, 1986)
* Johnson, Kenneth M. *Aerial California. An Account of early Flight in Northern and Southern California, 1849 to World War I* (Dawson's Book Shop, 1961)
* Parramore, Thomas C. *First to Fly: North Carolina and the Beginnings of Aviation* (University of North Carolina Press, 2002) (ISBN 0-8078-2676-6)
* Harwood, Craig S. and Fogel, Gary B. *Quest for Flight: John J. Montgomery and the Dawn of Aviation in the West,* (University of Oklahoma Press 2012)

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Φρέντερικ Μάριοτ** |

1. ↑  Williams, Reub (1874-03-19). «A Warsaw Boy in London». *Northern Indianian* (YesterYear in Print). .
2. 1 2  «Frederick Marriott». *The Virtual Museum of the City of San Francisco*. Ανακτήθηκε στις 29 Νοεμβρίου 2017.
3. ↑  Morris, Roy (1998). *Ambrose Bierce: Alone in Bad Company*. Oxford: Oxford University Press. σελ. 56. ISBN 9780195126280.
4. ↑  *American Newspaper Directory*. New York: Rowell. 1872. σελ. 17.
5. ↑  'How invention begins' By John H. Lienhard, Oxford University Press US, 2006, σσ. 26-29, (ISBN 0-19-530599-X)
6. 1 2  «Avitor». *Hiller Aviation Museum*. Αρχειοθετήθηκε από το πρωτότυπο στις 23 Ιουλίου 2006. Ανακτήθηκε στις 29 Νοεμβρίου 2017.
7. ↑  'Quest for Flight: John J. Montgomery and the Dawn of Aviation in the West' by Craig S. Harwood and Gary B. Fogel, University of Oklahoma Press, 2012
8. ↑  «Lawrence Daily Journal from Lawrence, Kansas on October 24, 1882 · Page 6» (στα αγγλικά). *Newspapers.com*.. Ανακτήθηκε στις 2017-11-29.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 310519456

 |

 |